El suport oficial de les cancelleries europees a la política del govern espanyol per contenir les reivindicacions catalanes comença a patir esquerdes.

El Partit Socialista (PS) portuguès –que governa gràcies al suport del Bloco da Esquerda (BE), el Partit Comunista (PCP) i Els Verds (PEV)– havia evitat fins ara posicionar-se sobre la situació al país veí, però aquest dijous s’ha mostrat dividit davant el dilema de votar a favor o en contra d’una moció presentada pels seus socis d’esquerres a l’Assemblea de la República que condemnava “la situació dels presos polítics a Catalunya”.

La cambra baixa portuguesa ha tombat amb els vots de l’oposició conservadora del PSD i CDS-PP i part del PS la resolució del BE que retreia a l’Estat espanyol la seva “violència”, manifestava la “solidaritat amb els exiliats i presos polítics” i demanaven “la reposició de la normalitat democràtica i l’alliberament de tots els presos polítics”.

Això no obstant, els socialistes (que tenen 74 diputats) han donat suport unànime al segon punt de la proposta del PCP, que apel·la a trobar “una solució política per a la qüestió nacional a Espanya, en el respecte a la voluntat dels seus pobles i, en conseqüència, de la voluntat del poble català, i que salvaguardi els drets socials i altres drets democràtics dels pobles d’Espanya”.

Els socialistes han demanat votar per separat el primer punt del text, per poder aturar la part que denunciava “les mesures repressives i la deriva autoritària del govern i les autoritats espanyoles” respecte de Catalunya, que tal com la moció del BE hauria suposat una pressió més evident al veí ibèric.

Tot i així, el text del BE ha rebut el suport d’11 diputats socialistes i l’abstenció d’una dotzena més. El primer punt del PCP encara ha obtingut més suports des del PS: 21 vots favorables i 8 abstencions.

Els grups del PCP, BE, PEV i el diputat de Persones Animals i Natura (PAN) han donat suport a les dues propostes sobre Catalunya presentades al ple d’aquest dijous.